**ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΗΛΙΟΥΠΟΛΗΣ**

**“Μ.ΠΑΠΑΜΑΥΡΟΣ”**

[email](http://WWW.sepeilioupolis.gr/)[sepeilioupolis@yahoo.gr](mailto:info@sepeilioupolis.gr)[www.sepeilioupolis.gr](http://WWW.sepeilioupolis.gr/)

Ακομινάτου 6   και  Παπαφλέσσα ,  16346 Ηλιούπολη

**14-4-2020**

**Aρ.Πρ:119**

**ΠΡΟΣ: ΜΕΛΗ ΜΑΣ**

**Συναδέλφισσες, συνάδελφοι,**

Το Δ.Σ. του Συλλόγου μας, ανταποκρίνεται  στην έκκληση του Δ.Σ. του Ιδρύματος Περίθαλψης Ηλικιωμένων Αγωνιστών «ΣΠΙΤΙ ΤΟΥ ΑΓΩΝΙΣΤΗ» για οικονομική στήριξη. Για μας είναι  καθήκον να ανταποκριθούμε και να συμβάλλουμε οικονομικά, όπως άλλωστε έχουμε πράξει και στο παρελθόν. Ο Σύλλογος μας τιμητικά προς τους αγωνιστές της Εθνικής μας Αντίστασης, αντί για στεφάνι στις εθνικές γιορτές,  έχει καθιερώσει από το 2012,  να αποδίδει  το αντίστοιχο ποσό στο «ΣΠΙΤΙ ΤΟΥ ΑΓΩΝΙΣΤΗ». Η κίνηση μας αυτή, όπως και οι επισκέψεις μας εκεί, έχουν χαρακτήρα συμβολικό αλλά και ουσιαστικό..

Επειδή όμως θεωρούμε ότι το «ΣΠΙΤΙ ΤΟΥ ΑΓΩΝΙΣΤΗ» πρέπει να στηριχθεί από τις νεότερες γενιές και τα συνδικάτα, κάνουμε έκκληση σε όλους τους Συλλόγους Εκπαιδευτικών Π.Ε. και τις ΕΛΜΕ της χώρας να στηρίξουν τη μεγάλη προσπάθεια που γίνεται στον χώρο αυτό, να βρουν απαντοχή στα γεράματά τους, άνθρωποι που έδωσαν τη ζωή τους στον αγώνα! Είμαστε σίγουροι ότι τα εκπαιδευτικά σωματεία, που πάντα δείχνουν την αλληλεγγύη τους σε κάθε αγωνιζόμενο που την έχει ανάγκη, θα δείξουν ιδιαίτερη ευαισθησία για να συνεχίσουν οι αγωνιστές της τρίτης ηλικίας να ζουν στο ΣΠΙΤΙ ΤΟΥΣ!

Σας παραθέτουμε αποσπάσματα από την έκκληση του Δ.Σ. του Ιδρύματος Περίθαλψης Ηλικιωμένων Αγωνιστών «ΣΠΙΤΙ ΤΟΥ ΑΓΩΝΙΣΤΗ», που απευθύνεται προς τους Αγωνιστές της ΕΑΜικης Αντίστασης, του ΔΣΕ, Εργατικά και Συνταξιουχικά Σωματεία και τους φίλους του και καλεί να συμβάλλουμε με κάθε τρόπο, για να σταθεί όρθιο το ίδρυμα στις δύσκολες συνθήκες μέσω της πανδημίας του COVID-19:

*«Αγαπητοί συναγωνιστές,*

*Έχουμε διανύσει ήδη 45 ημέρες έκτακτων μέτρων για την αντιμετώπιση της πανδημίας του Κορονοϊού COVID-19.*

*Με τις προσπάθειες του ΔΣ, αλλά πρωτίστως των εργαζομένων έχει προστατευθεί η υγεία των φιλοξενουμένων παρότι η κρατική βοήθεια προς όλες τις Μονάδες Φιλοξενίας Ηλικιωμένων είναι υποτυπώδης. Φιλοδοξούμε και το επόμενο διάστημα με την ίδια επιτυχία να μείνει ο ιός έξω από «Σπίτι του Αγωνιστή», και να είμαστε όλοι υγιείς και μετά την πανδημία. Η προσπάθεια αυτή όμως δεν είναι χωρίς κόστος. Τα έξοδα…(και αναφέρουν παρακάτω αναλυτικά τα αυξημένα λόγω της πανδημίας έξοδα). Η κατάσταση αυτή δημιουργεί πρόσθετες δυσκολίες στην ομαλή λειτουργία του*

*Ιδρύματος. Το Δ.Σ. έγκαιρα φρόντισε για να μην υποβαθμιστεί κατά κανένα τρόπο η ποιότητα των παρεχόμενων υπηρεσιών προς τους φιλοξενούμενους αγωνιστές. Σε αυτή την προσπάθεια σας καλούμε να συμβάλλετε με όλους τους τρόπους που μπορείτε, οικονομική ενίσχυση, τρόφιμα, είδη υγιεινής, κλπ. για να σταθεί όρθιο το «Σπίτι του Αγωνιστή» στις δύσκολες αυτές συνθήκες.*

*Με αγωνιστικούς χαιρετισμούς το Δ.Σ.του ΣΠΙΤΙΟΥ ΤΟΥ ΑΓΩΝΙΣΤΗ»*

*Λογαριασμός ΕΘΝΙΚΗΣ  ΤΡΑΠΕΖΑΣ  040/768014-73*

*Λογαριασμός ΤΡΑΠΕΖΑΣ ΠΕΙΡΑΙΩΣ  5023-048023-175*

 Συναδέλφισσες και συνάδελφοι,

Σας ενημερώνουμε ότι το «Σπίτι του Αγωνιστή» άρχισε να λειτουργεί το 2008 και μέχρι σήμερα πολλές δεκάδες ηλικιωμένοι αγωνιστές και αγωνίστριες της Εθνικής Αντίστασης – ΔΣΕ, του αντιφασιστικού, δημοκρατικού αγώνα του ελληνικού λαού, καθώς και των αγωνιστών του λαϊκού κινήματος γενικότερα, απ’ όλη τη χώρα, δέχτηκαν την αμέριστη φροντίδα του, έχοντας εξασφαλισμένη αξιοπρεπή διαμονή, υγιεινή και σωστή διατροφή, τακτική ιατρική παρακολούθηση, ψυχολογική στήριξη, με ψυχαγωγία και άλλες δραστηριότητες και εφόσον χρειαστεί μέριμνα για εισαγωγή σε ενδεδειγμένο νοσηλευτήριο.

Με βάση τα παραπάνω, θεωρούμε ότι η συνέχιση της ομαλής λειτουργίας του Ιδρύματος είναι οφειλή των νεότερων γενιών, και κάθε αγωνιστή, κάθε δημοκράτη, κάθε προοδευτικού ανθρώπου σήμερα απέναντι στους αγωνιστές που πρόσφεραν στο λαό και τον τόπο. Ας το στηρίξουμε!

**Για το Δ.Σ.Για το Διοικητικό Συμβούλιο**

**Η ΠΡΟΕΔΡΟΣ Η Γ. ΓΡΑΜΜΑΤΕΑΣ**

**Χήρα Αγαθή Παρίντα Ηλέκτρα**